DA Den Europæiske Unions Tidende CE 78/912

(2004/C 78 E/0965)

SKRIFTLIG FORESPØRGSEL E-0005/04

af Olivier Dupuis (NI) til Kommissionen

(16. januar 2004)

Om: Forfølgelse af Uighur-organisationer med hjemsted i Den Europæiske Union

Folkerepublikken Kinas regering har netop offentliggjort en liste over eftersøge etniske »Uighur-terrorister« i udlandet og opfordret til, at de arresteres og udvises i et nyt forsøg på at begrænse Uighur-aktivisternes politiske indsats uden for Kina ved at betegne deres politiske aktiviteter som terrorisme for derigennem at opnå international støtte til den igangværende knægtelse af den selvstyrende region Xinjiang Uighur. Det officielle dokument, som blev offentliggjort af det kinesiske ministerium for offentlig sikkerhed, nævner fire Uighur-grupper som »terrororganisationer«. Omfattet er bl.a. World Yighur Youth Congress (WUYC) og East Turkistan Information Center (ETIC). Begge politiske grupperinger har hjemsted i Tyskland, hvor de offentliggør rapporter om de løbende overgreb på Uighur-befolkningen i Kina og fører kampagne for selvbestemmelse i regionen. Erklæringen nævner ligeledes 11 enkeltpersoner som angivelige »terrorister«, herunder formændene for WUYC og ETIC. Alle lever i udlandet, og de kinesiske myndigheder har opfordret andre stater til at arrestere og udvise dem til Kina.

De kinesiske myndigheder skelner fortsat kun i ringe grad eller slet ikke mellem voldelig modstand og fredelig udøvelse af udtryks-, forenings- og religionsfriheden. Kina anser enhver kampagne til fordel for større autonomi eller uafhængighed for »etnisk separatisme«, hvilket er en kriminel handling i henhold til den kinesiske sikkerhedslovgivning. Adskillige hundrede Uighurer, som har været anklaget for sådanne aktiviteter, er blevet henrettet siden midten af 1990-erne, mens tusindvis af andre er blevet tilbageholdt og fængslet efter uretfærdige domme og tortur, samtidig med at der er blevet indført stadig strengere begrænsninger for de islamiske præster og for udøvelsen af den islamiske religion i området.

Hvad har Kommissionen til hensigt at foretage for at forhindre, at mennesker, som går ind for frihed og demokrati i Kina, hvad enten de lever i Folkerepublikken Kina eller udenfor, må betale i form af tortur eller endog med deres liv for deres tro på retsstatslige forhold og grundlæggende rettigheder? Blev dette spørgsmål rejst under det seneste møde mellem EU og Folkerepublikken Kina i Beijing, og hvad blev der i bekræftende fald besluttet af EUs og Kinas myndigheder?

Svar afgivet på Kommissionens vegne af Christopher Patten

(17. februar 2004)

EU lægger stor vægt på menneskerettighedssituationen overalt i verden og tillægger dette spørgsmål stor betydning i sin politik over for tredjelande. Ytrings-, forsamlings- og religionsfriheden har altid været prioriteret højt på dagsordenen for menneskerettighedsdialogen mellem EU og Kina, senest for nylig på mødet i Beijing den 27. og 28. november 2003. Spørgsmålet har også regelmæssigt været behandlet inden for rammerne af den politiske dialog, blandt andet på det seneste bilaterale topmøde mellem EU og Kina, der fandt sted i Beijing den 30. oktober 2003.

EU har konsekvent anmodet de kinesiske myndigheder om fuldt ud at respektere menneskerettighederne, herunder mindretallets rettigheder, og navnlig Uighur-samfundets rettigheder. Med hensyn til sidstnævnte har EU altid understreget, at kampen mod terrorismen bør føres med respekt for menneskerettighederne og med en klar sondring mellem fredelige meningstilkendegivelser og voldelige aktioner.

Endvidere har EU inden for rammerne af denne dialog udtrykt bekymring over de vedvarende rapporter om udbredt anvendelse af tortur i Kina. EU mener også, at ikrafttrædelsen den 1. januar 2004 af et nyt dekret fra ministeriet for offentlig orden, som har til formål at forhindre anvendelsen af tortur for at fremkalde tilståelser eller efterforske lovovertrædelser, er en gunstig udvikling, hvis gennemførelse vil blive overvåget nøje. Det bør i øvrigt bemærkes, at Kina på det sidste møde inden for rammerne af menneskerettighedsdialogen principielt forpligtede sig til at deltage i et tresidet samarbejde med EU og FN's Højkommissær for Flygtninge (UNHCR) om forebyggelse af tortur.

Disse spørgsmål vil atter blive behandlet på det næste møde inden for rammerne af menneskerettigheds-dialogen, der finder sted i Dublin den 26. og 27. februar 2004.